钦定古今图书集成/明伦汇编/家范典/第061卷 > 春秋四传 > 《卫黑背侵郑》
## 钦定古今图书集成/明伦汇编/家范典/第061卷 > 春秋四传 > 《卫黑背侵郑》

《春秋》：成公十年“春，卫侯之弟黑背帅师侵郑。”

《左传》：“卫子叔黑背侵郑，晋命也。”

《胡传》：按《左氏》，卫子叔黑背侵郑，晋命也。其曰“卫侯之
弟”者，子叔黑背生公孙剽，孙林父、甯殖出卫侯衎而
立剽，亦以父有宠爱之私，故得立耳。此与齐之夷仲
年无异，其特书“弟”以为后戒，可谓深切著明矣。

〈大全〉永嘉吕氏曰：“或谓不书爵命氏族者，未命也，未命则一匹夫耳。来聘、来盟，匹夫而代大夫之事也；帅师，匹夫而代诸侯之权也。师者，人之司命，而治乱安危所系寄之匹夫，亦已轻矣。吁！此说非也。夫既命之盟、聘、帅师矣，焉有非大夫而可以任国事哉？其书‘弟’者，盖以见其私尔。仁人之于兄弟，固亲爱之而已矣；待之”过厚，亦非所以为中。齐年之子无知，黑背之子剽，皆致篡立。《春秋》以弟书者，岂非以宠爱之私闻于邻国，而史册书之，孔子因以记之乎？周天王弟佞夫、陈黄、卫鱄、秦鍼、陈招、卫絷、宋辰，或杀或奔或叛，书之，所以见其薄友爱之义也。一则以厚，一则以薄，悉书于经，而兄弟之义著矣。